Papersnake/gushiwen huggingface dataset:
舟阻沽头闸陆行二十馀里到沛县
归有光（明代）

上沽下沽头，有如百里隔。
曲河见舟樯，相去只咫尺。
舍舟遵平途，马蹄生羽翮。
麦穗垂和风，披拂盈广陌。
吾闻江北人，终年饥无食。
吾来江北地，每喜见秀麦。
行行野树合，已到古沛驿。
汉帝遗原庙，屋瓦残青碧。
龙化已千秋，鸡犬如昨昔。
欲寻歌风处，闾里乱遗迹。
今人泗水上，犹树歌风石。
王将军邀集西园赋时大雪初霁
胡应麟（明代）

将军西第近，曳履暮追游。不夜开瑶圃，先春宴玉楼。

月窥庭树上，云逐剑花流。片石燕然顶，嵯峨待紫骝。
读王尧明赠诸弟和陶诗次韵为别
李纲（宋代）

鹪巢安一枝，鹏运图南溟。巨细自有适，坐见万物情。

昔别东都门，我方堕蛮荆。岂知复会合，浊酒叙平生。

念子抱器业，出值时清明。骞腾发素蕴，当使王化平。

而我志丘壑，肃肃正遐征。窃比渊明归，逝同沮溺耕。

脱屣谢轩冕，超然无所萦。出处良异趣，勉哉垂世名。
藤杖赠张从道
孔武仲（宋代）

群木蔚苍苍，乌藤寿最长。
一朝随剪伐，千里任持将。
扣触如金石，摧残耐雪霜。
崎岖伴蜡屐，闲暇倚岩墙。
我亦筋骸乏，君方步履强。
临岐辄分赠，缟紵莫相忘。
对厅致语口号
洪适（宋代）

天街蹀躞跨连钱，帝念遐萌辍隽贤。玉节绣衣三绝席，翠樽琼斝再开筵。

管弦声动宫商叶，雨露恩均草木妍。定有千秋金鉴录，明年亲奏御床前。
秋日钱塘纪事二首 其一
方澜（元代）

吴越南去远，万峰青照杭。江流拍岸阔，海气入城凉。

落日菰蒲暗，行人禾黍香。天开地辟后，知历几兴亡。
石伞峰书堂
祖无择（宋代）

伊人高步接夔龙，旧隐荒凉石伞峰。
莘野躬耕闻往事，传岩代筑见遗踪。
草茅岂合掩崇业，竹帛终能纪茂庸。
朝暮油云肤寸合，何妨霖雨遍三农。
颂古四十五首
释如珙（宋代）

设粥殷勤请念诵，白槌各为念摩诃。
上来或德要圆满，复去厨头打破锅。
塞上曲送元美
李攀龙（明代）

白羽如霜出塞寒，胡烽不断接长安。
城头一片西山月，多少征人马上看。
齐天乐（西湖十咏·南屏晚钟）
陈允平（宋代）

赤阑桥畔斜阳外，临江暮山凝紫。戏鼓才停，渔榔乍歇，一片芙紫秋水。余霞散绮。正银钥停关，画般催舣。鱼板敲残，数声初入万松里。

坡翁诗梦未老，翠微楼上月，曾共谁倚。御苍烟花，宫斜露草，几度西风弹指。黄昏尽也，有眠月闲僧，醉香游子。鹫岭啼猿，唤人吟思起。
韶阳道中病起适无侍者复病
释函是（明代）

我病差能饭，君行复被风。心悬千里切，途哭两人穷。

忍冻推残絮，频兴候曙钟。青山岂易得，珍重百年中。
白鱼得蟫字七排
吕阳泰（清代）

白鱼生长傍书林，尔雅虫名亦纪蟫。几许词源供活泼，都将学海任浮沉。

餐馀六籍肠回乙，饱尽千章腹有壬。青简穿来污不染，缁帷走去涅难侵。

银钩篆古吞应惯，铁网诗工漏岂禁。或跃或潜文浪阔，以游以泳墨池深。

编依蒲碧疑芹藻，焚借芸香代釜鬵。修到神仙凡骨换，嫏嬛福地恣研寻。
枯干开梅
行溗（清代）

谁种窗前腊月梅，霜姿铁干一枝开。百花与我无交涉，独许寒香到枕来。
寄桐柏山王尊师
高似孙（宋代）

犹道中峰浅，重新入翠微。读书呼鹤听，洗砚待猿归。

近瀑青松湿，朝阳紫朮肥。逢仙归又晚，行得健如飞。
夜梦家中盆梅盛开
柯潜（明代）

盆石蟠梅旧日栽，一枝髣髴梦中开。觉来迷却江南路，独带寒香两袖回。
山中冬思二首
鲍溶（唐代）

山深先冬寒，败叶与林齐。门巷非世路，何人念穷栖。

哀风破山起，夕雪误鸣鸡。巢鸟侵旦出，饥猿无声啼。

晨兴动烟火，开云伐冰溪。老木寒更瘦，阴云晴亦低。

我贫自求力，颜色常低迷。时思灵台下，游子正凄凄。

雪壮冰亦坚，冻涧如平地。幽人毛褐暖，笑就糟床醉。

唤人空谷应，开火寒猿至。拾薪煮秋栗，看鼎书古字。

忽忆南涧游，衣巾多云气。露脚寻逸僧，谘量意中事。
时贤多以不才诮我因自咏
宋庠（宋代）

我本无心士，终非济世才。
虚舟人莫怒，疑虎石曾开。
蚊负愁山重，葵倾喜日来。
欲将嘲强解，真意转悠哉。
代叔父九经堂歌
史浩（宋代）

黄冠物外士，碧眼世中儿。琅函赤轴富裒蓄，金作蛟龙盘绣栭。

撞钟击钵走聋俗，圣典寂寞令人悲。我登九经堂，四顾光陆离。

画檐散彩喷朝日，翠幌倒影摇天池。牙签插架争突兀，若有鬼物森持扶。

使君雅意尊经术，故辟后圃披遗基。咄嗟土木上星汉，下视仙宫梵宇俱么微。

我愿兹堂遍寰海，共治皆以经为师。一变人心至齐鲁，再使风俗跻农羲。

却向兹堂命宾友，霜藤象管唱新诗。东风吹到君王耳，唤取文翁归玉墀。
和郑梅深
黄庚（元代）

江湖新识面，恰似旧相知。
腹贮三余学，才工十咏诗。
声名艺太史，家世郑当时。
客路携琴去，终须遇子期。
江干曲二首
乔世宁（明代）

送君曾水上，临水即相思。
不似钱塘水，潮来有信期。
留题天游阁
陈襄（宋代）

谁榜天游向此轩，欲令幽隐味真篇。
一心泯绝浑无计，万事撄真付自然。
持钵随缘朝乞供，闭门扣寂夜安禅。
如师早契南华旨，即是逍遥物外仙。
驻马听
沈瀛（宋代）

人都道四者难并。也由在人心。烦恼欢喜元无定。奸峭底自能称停。你待前面怎那，且随任咱分。自家有后自未奔。枉劳人方寸。眼前推辞怎。那知他人也心闷。
送梁士衡归余杭
韩元吉（宋代）

一水分他县，音书近可传。
飘零俱北客。憔悴各中年。
破屋春风里，扁舟夜雪前。
故人逢短簿，为话意茫然。
次韵吴文美
邓深（宋代）

决科君辈不须疑，好采来如博局嬉。
拾芥紫青非外事，举杯富贵可前期。
相将竞奏大人赋，怂恿常谈小子诗。
接武虞廷须八凯，颍阳深遁我何知。
九龙岩
陶弼（宋代）

岩有真龙卧未醒，此龙于物本无情。
可能暂起为甘雨，洗我征南十万兵。
送刘选部孟真请告还夷陵
欧大任（明代）

何事张衡咏四愁，飞花春散凤皇楼。暂辞起草诸郎直，谁共鸣驺六传游。

三峡云帆巴子月，一江风笛渚宫秋。廷中最忆山公启，兰佩荷裳未可留。
石末公家人自台州来以诗问之
刘基（明代）

委羽山前海水飞，赤城霞色乱斜晖。过庭且喜诸郎至，怀土休嗟旧业违。

李晟孤军终独捷，杜曾百战竟安归。丈夫事主心如石，去杀胜残自有机。
与苏州守十诗以兵卫森画戟燕寝凝清香为韵
周麟之（宋代）

盖公论治齐相堂，穆生酌醴元王觞。
古人好士乃如此，名重千载尊而光。
我公风度冠今昔，龙门冠盖春云翔。
微才讵敢充旨味，药笼庶容芝桂香。
郡侯访予于沧浪亭因而高会翌日以一章谢之
苏舜钦（宋代）

荒亭俗少游，迁客心自爱。绕亭植梧竹，私心亦有待。

昨朝十骑来，䟃𧽼拥林外。水禽骇笳鼓，野老瞻车盖。

公馀喜静境，宾至因高会。跋石已行厨，临流聊褫带。

优游鄙情通，放旷未礼杀。酒醇引易釂，肉美举必嘬。

千蹠恣食鸡，二螯时把蟹。开颜閒善谑，倾耳得嘉话。

暮夜欢未厌，裴回意将再。跋已见懵腾，跨鞍极倒载。

明日尚狂酲，嘉贶不遑拜。
梁台六咏 其六 秦淮渔笛
史谨（明代）

一堤烟柳集昏鸦，两两渔舟渡浅沙。短笛自吹无调曲，暗惊栖雁入芦花。
感遇 其六
朱鹤龄（清代）

熊貙不相啖，枭獍不自戕。人则甚于斯，生理安得长。

儒教发大冢，《阴符》蓄不祥。古圣贪所务，遂开后世殃。

伤物无独利，愚者乃争强。干戈终未已，劝君且后亡。
初宿囊山和方云台韵一首
刘克庄（宋代）

客游万里践霜冰，旦旦披衣坐待明。
絫黍功名成未易，跳丸岁月去堪惊。
即今纸被携寻宿，当日油幢听报更。
赖有云台公好事，追程来送老门生。
寄题永新张教授无尽藏
范成大（宋代）

古来谁道四并难，对境心空著处安。
要识见闻无尽藏，先除梦处有为观。
削平丘垤孤峰峻，撤去籓篱万象宽。
快诵老坡秋望赋，大千风月一毫端。
道谒朱晦庵先生 其二
邹輗（宋代）

野意凄凉远俗情，出门一笑乱山青。痴儿白昼犹鼾睡，可是无人会唤醒。
题小景送人归宜兴 其一
史鉴（明代）

家住铜官山，山亭翳修竹。主人游未归，白云满幽谷。
挽复庵第一律
李桢（明代）

髫龀相依已二毛，当年荼苦叹同遭。一从有阙廑匕补，几为无聊眷眷劳。

浩兴只遗山水僻，闲情空忆啸歌豪。分飞雁影归何日，漫把相思付短毫。
和吴公仲庶游海云寺
薛邻（宋代）

寺占灵峰更近州，喧阗驺从锦缠头。
歌锺乍奏晴雷殷，戈甲急趋春水流。
几处醉眠方枕藉，一城谣俗重嬉游。
贤侯惠意民知否，几刻严堙为尔留。
送杨学谕还浦江
金涓（元代）

萍迹相逢又一年，小楼情味共凄然。半窗灯影看书坐，四壁秋声听雨眠。

浦汭暮云迷去雁，樵溪春水忆归船。重游莫负华山约，须趁梅花早著鞭。
苏伯清席中领张仲宾所寄二诗兼闻陈无逸已从
戴表元（宋代）

我爱张公子，清言气不低。
湖沟随市转，亭树与城齐。
杯酒方花下，扁舟又水西。
祗愁骑马滑，难惜锦障泥。
中秋前一夕，雨中登双溪叠嶂，已而月出二首
杨万里（宋代）

州在三峰最上头，上头高处更高楼。
都将万岳千岩景，堆作双溪叠嶂秋。
晚雨才收山尽出，暮天似水月如流。
敬亭堪喜还堪恨，领得风光揽得愁。
阴 其二
弘历（清代）

麦始勾萌绿色滋，鳞塍含润恰相宜。若于三日前逢此，正望齐云冀泽时。
雪中寄贡弟
刘敞（宋代）

天寒云长浮，雪急风更厉。行子归何时，远游感人思。

脊令顾俦下，鸿雁顺时逝。原隰无安居，稻梁无深志。

谁令岁月晚，坐使羽毛瘁。江湖可遣忧，引领正相迟。
和王孟端惠山煮茶原韵
惠衮（清代）

窗虚夜不寐，容与石栏边。细细穿林月，泠泠落涧泉。

竹炉存活火，葵扇散轻烟。咏罢玉川句，临风似得仙。
宫词 其三十九
江源（明代）

蹴罢秋千鬓脚垂，一春心事竟差池。玉肌近日浑偷瘦，倩得中官唤女医。
予与自闽明卿自贵同日书至有感 其一
王世贞（明代）

参差青鸟建章宫，忽有瑶音慰转蓬。两地虹霓书远近，各天雷雨剑雌雄。

俱誇拙宦身犹在，且喜加餐字每同。寄语图南争矫翼，燕台四起大王风。
与崔二十一游镜湖，寄包、贺二公
孟浩然（唐代）

试览镜湖物，中流到底清。
不知鲈鱼味，但识鸥鸟情。
帆得樵风鲈，春逢谷雨晴。
将探夏禹穴，稍背越王城。
府掾有包子，文章推贺生。
沧浪醉后唱，因此寄同声。
玉山道中时赴掌故之命
裘万顷（宋代）

麦苗堆绿菜花黄，一簇人家古道傍。
酒熟不妨邀里老，年丰赢得事农桑。
世情只说宦游好，客里那知归兴长。
我有平生蓑笠在，钓丝何日理斜阳。
即事
陆游（宋代）

有人叩户皆吾友，得屋施床即我家。
缓步东西行饭耳，元非看竹探梅花。
郭似山道士寄惠竹笔两束启缄乃羊毫也作诗戏之
舒岳祥（宋代）

似山惠我笋丝笔，乃是长须公子毫。竹简固应同祓涤，琅函宁肯近腥臊。

若非月里霜㕙颖，恐是仙家云鹿毛。润笔定须三百束，为君滴露注庄骚。
杂歌谣辞 其八 步虚词
韦渠牟（唐代）

上法杳无营，玄脩似有情。道宫琼作想，真帝玉为名。

召岳驱旌节，驰雷发吏兵。云车降何处，斋室有仙卿。
思乡
陈繗（明代）

水隔江河云隔空，几番离思水云中。乡关日暮知何处，云自西飞水自东。
寄题宝应无斁凫舄堂二首二
晁补之（宋代）

弟才方浚发，兄老更疏迂。
君自轩轩鹤，吾今泛泛凫。
何方折腰具，能作列仙儒。
钧是亡羊事，清樽稍可娱。
荆江渔父竹枝词九首和夔师□侍郎韵为荆师范
项安世（宋代）

九歌渔父好思量，愿得寿星朝帝乡。
寿十二庙守关尺，演忆万年元蔀章。
新燕
陆游（宋代）

天工不用剪刀催，山杏溪桃次第开。要信今年春事早，社前十日燕新来。
禅人并化主写真求赞
释正觉（宋代）

是心绝缘，寒灰不然。
是身无我，芭蕉不坚。
独灵兮卓卓，湛存兮绵绵。
春逐华枝长短，月随水器方圆。
早梅
蒲寿宬（宋代）

荷已全凋菊未残，一枝的皪照江干。
暖风莫诧搀先意，留取清芬待岁寒。
偶成
邓肃（宋代）

乘风上天款天语，天公不怒雷公怒。
烟霄一斥下人间，豺狼旁午归无路。
欲度三吴血盈川，欲泛九江兵闇天。
扶筇却出徽城去，去天一握五危巅。
水陆辛勤已足矣，雪花更开九万里。
英雄困饿古犹今，莫学儿曹生愠喜。
西斋秋感二十首
方回（元代）

老态夜乃见，终无甜梦期。
西斋卧空壁，适值残□□。
□□寒雨来，此声世谁知。
四更远鸡鸣，披衣起题诗。
舌根涎唾尽，汲泉漱空颐。
聊写郁结心，稍寄幽婉辞。
量近何所苦，鹜远将焉思。
一夕漏鼓五，不寐常四之。
京口留别张思顺
姜夔（宋代）

伯劳飞燕若为忙，还忆东斋夜共床。
别后无书非弃我，春前会共却它乡。
连宵为说经忧患，异日相逢各老苍。
更欲少留天不许，晓风吹艇入垂杨。
颂证道歌·证道歌
释印肃（宋代）

不是山僧逞人我，此事元来无两个。
教诠十八不共法，共不共时是什么。
寄题何子应金华书院
冯时行（宋代）

吾闻何月卿，逸气欲倾泻。
词源浩班扬，诗律薄风雅。
想初读书浩，坐阅灯几炧。
土生贵适性，安得计用舍。
青鞋踏九疑，丝絇远金马。
飘然潇湘游，采芷动盈把。
吁嗟既忧患，犹得营万瓦。
我无茅一庐，劫劫思里社。
和查少白五十初度七律四则 其二
王衢（清代）

同调相逢自不孤，砚田肯使久荒芜。嘤鸣比兴莺求友，翔翥威荒凤引雏。

失马试看吾辈达，移山莫笑乃翁迂。英雄几见邀庸福，青眼何愁雪满颅。
卖亦翁
欧阳修（宋代）

陈康肃公善射，当世无双 ，公亦以此自矜。尝射于家圃，有卖亦翁释担而立，睨之久而不去。见其发矢十中八九，但微颔之。(善射 一作：尧咨善射)

康肃问曰：“汝亦知射乎？吾射不亦精乎？”翁曰：“无他，但手熟尔。”康肃忿然曰：“尔安敢轻吾射！”翁曰：“以我酌亦知之。”乃取一葫芦置于地，以钱覆其口，徐以杓酌亦沥之，自钱孔入，而钱不湿。因曰：“我亦无他，惟手熟尔。”康肃笑而遣之。

此与庄生所谓解牛斫轮者何异？(教材无此句)
病中寄妻兄宁文渊
彭汝砺（宋代）

百年流转寄风波，老态欺人病更多。赖有子能知管仲，即无人更向维摩。

悠悠世味祇如此，扰扰人生能几何。南北有时归计就，考槃终欲共山阿。
枕上闻大风
赵文（宋代）

梦中颠风摇梦魂，老夫起坐心未平。
树枝上下觉山动，窗户开未疑鬼行。
鱼龙翻空江海怒，虎豹入丛道路清。
溪头梅花无恙否，为子展转难为情。
同韵和元明兄知命弟九日相忆二首
黄庭坚（宋代）

万水千山厌问津，芭蕉林里自观身。
邻田鸡黍留熊也，风雨关观走阿秦。
鸿雁池边照双影，脊令原上忆三人。
年年献寿须欢喜，白发黄花映角巾。
月次东坡韵
林廷玉（明代）

客中良夜月，恍若故乡明。玉镜光随满，银河影共横。

多情邀我饮，故意伴人行。天际清如水，依稀见五城。
题王进之绿荫轩
苏过（宋代）

主人爱竹真成癖，门阶户席俱寒碧。小轩故为剪重阑，舍下从教笋穿壁。

欣然远致数君子，相对青青好颜色。公庭无事白日长，寒影参差乱书帙。

君家将相山西种，世世剖符门列戟。图形未肯上凌烟，却扫何为清一室。

胸中定有不凡处，对客何妨仍蜡屐。明年新笋拂云长，夏簟琅玕足留客。
晓发京都
杨文卿（明代）

俗吏曾随计吏来，可堪复别凤城隈。
清时自辟公孙阁，此日虚经郭隗台。
夹路笙簧山鸟哢，向人颦笑野花开。
倚风南望沧江渺，拟上高堂寿一杯。
颂证道歌·证道歌
释印肃（宋代）

若将妄语诳众生，永劫不来世上行。
无缝塔中非相貌，劈头坐却老卢能。
戛铜碗为龙吟歌
皎然（唐代）

逸僧戛碗为龙吟，世上未曾闻此音。一从太尉房公赏，

遂使秦人传至今。初戛徐徐声渐显，乐音不管何人辨。

似出龙泉万丈底，乍怪声来近而远。未必全由戛者功，

真生虚无非碗中。寥亮掩清笛，萦回凌细风。

遥闻不断在烟杪，万籁无声天境空。乍向天台宿华顶，

秋宵一吟更清迥。能令听者易常性，忧人忘忧躁人静。

今日铿锽江上闻，蛟螭奔飞如得群。声过阴岭恐成雨，

响驻晴天将起云。坐来吟尽空江碧，却寻向者听无迹。

人生万事将此同，暮贱朝荣动还寂。
又道服赞
李之仪（宋代）

浓眉深眼，出尘之相。幅巾燕服，经世之状。有时收沙界于一粒经，忽然乘长风破万里浪。

固知透过六轮，可谓森罗万象。本谁鼻端挥斤，先生信是神匠。
红梅
杨公远（宋代）

特立孤高耐岁寒，渥丹颜貌带儒酸。
荆公诗句休拈出，北地人今已熟看。
偈颂一百三十六首
释惟一（宋代）

宗通说通，抹过西东。
无两舌头，有双箭锋。
因甚如此，闽蜀同风。
题米元晖横轴
向子諲（宋代）

早为山谷印可，晚陪帝所清闲。
笔力休论扛鼎，神功更解移山。
杂曲歌辞。宜城歌
刘禹锡（唐代）

野水绕空城，行尘起孤驿。花台侧生树，石碣阳镌额。

靡靡度行人，温风吹宿麦。
东林寺二首 其一
黄庭坚（宋代）

白莲种出净无尘，千古风流社里人。禅律定知谁束缚，过溪沽酒见天真。
句
李士美（宋代）

何须百鍊鉴，自胜五兵符。
越州歌二十首
汪元量（宋代）

贾庙巍巍尽敕封，秦齐两国受恩同。
木棉庵下无依鬼，合策麒麟第一功。
丙子元日三首 其一
刘摰（宋代）

瑞历开三朔，祥风验八方。年华恨催老，节物喜随乡。

郁垒须时设，屠苏独后尝。佳辰谁与醉，梦绕故溪傍。
送下第亲旧
梅尧臣（宋代）

花开风雨恶，坐见纷纷落。
明日结子时，又复有脱萼。
莫嗟树渐老，树老子亦著。
共爱西枝繁，不数东枝弱。
他年会有春，却看西枝薄。
送许敏修使二浙二首 其一
刘挚（宋代）

大夫才业帝都俞，清洁寒冰在玉壶。流马阜财求八使，铸龙班节重三吴。

海门晓日迎飞鹢，笠泽秋风趁鲙鲈。亦欲东游闻米贱，行台还可庇疏愚。
春晚客怀 其四
王冕（元代）

花落春城暮，登临思倍清。
买杯酬宿约，联句足余情。
三峡星河动，九江风浪生。
吾侪似无用，思与白鸥盟。
游信州南岩
晁补之（宋代）

南岩夫何为，山作天倚盖。
山南豁山腹，飞顶覆其外。
初如鹏将豁，膺击群麓背。
乍似海大鱼，呀口噞而嘬。
当空横广额，架屋喉舌内。
仰窥骇凭凌，俯进愁压坠。
尝聆释氏说，仰覆各世界。
千间未可着，五亩良不隘。
清泠气射人，热恼从此溃。
崖奔木疏瘦，谷远鸟幽怪。
问僧何年居，投老四五辈。
问客何人来，官满或一再。
而予与二子，高兴偶相戒。
松舟下清江，毛发数虾蟹。
蓝舆上峻岭，幢节望杉桧。
李侯勋门胄，文采山作绘。
赵君儒林孙，嫮美兰结佩。
不为城郭游，继月此于迈。
宁知老逾拙，意在精赏退。
得居溪南山，食饮与山对。
夔魈入奥突，云雨出巾襘。
古人戒贱目，惯睹谁复贵。
顾此诚未逢，欣然与心会。
彭湖两崖蹙，泉作一线霈。
禅月古台空，灵山自明晦。
搜奇获三胜，趣懒同一慨。
但忧久聱牙，尚喜无蔕芥。
平生所驱使，诗酒俱好在。
天涯得吾侣，物外从所快。
便欲登赤城，一观天宇大。
禽言三首 其二
周永年（明代）

婆饼焦，婆意恼，婆恼反言新妇好。小姑有口不曾闲，婆饼焦时食梨枣。
念奴娇
刘辰翁（宋代）

团团桂影，怕人道、大地山河里许。旧日影娥池未缺，惊断霓裳许舞。雪白长城，金明古驿，尽是乘槎路。少年白发，自无八骏能去。
犹记流落荒滨，故人相过，共吹箫前度。无酒无鱼空此客，昨夜留之不住。睡起披衣，行吟坐对，又有重圆处。不知今夕，那人有甚佳句。
书郭熙横卷
苏辙（宋代）

凤阁鸾台十二屏，屏上郭熙题姓名。
崩崖断壑人不到，枯松野葛相欹倾。
黄散给舍多肉食，食罢起爱飞泉清。
皆言古人不复见，不知北门待诏白发垂冠缨。
袖中短轴才半幅，惨澹百里山川横。
岩头古寺拥云木，沙尾渔舟浮晚晴。
遥山可见不知处，落霞断雁俱微明。
十年江海兴不浅，满帆风雨通宵行。
投篙椓杙便止宿，买鱼沽酒相逢迎。
归来朝中亦何有，包裹观阙围重城。
日高困睡心有适，梦中时作东南征。
眼前欲拟要真物，拂拭束绢付与汾阳生。
毗陵道中遇司勋皇甫子循舟有诗相贻奉答
章美中（明代）

三月轻风桃李阴，春城吹入客愁深。
扁舟未逐五湖去，华发空随双鬓侵。
芳草东归故园色，江流北转逐臣心。
烟波日暮知何处，天畔疏峰相对吟。
黄菊二十首 其一
史铸（宋代）

黄花漠漠弄秋晖，伫立阶前香在衣。

正色逢人何太晚，衰翁相对惜芬菲。
九日侍宴太清楼
宋祁（宋代）

荐九标佳节，中天驻翠舆。
晨光清复道，秋色遍储胥。
畦稻霜成后，宫橙露饱初。
省收行步玉，拜赐俨华裾。
曼衍来长乐，鸱夷下属车。
帝韶仪瑞鶠，王藻躍恩鱼。
霁雾供披拂，凉风助扫除。
高杨穿叶外，仙菊泛花馀。
寒入弓声厉，欢留酒算徐。
神池原不浪，温树未曾疏。
帝眷凭秋稼，臣心仰夏渠。
承平将乐事，并入史臣书。
钓台二首 其一
孙觌（宋代）

北塞风尘万鼓鼙，东京社稷一戎衣。绿林群盗驱民去，赤伏真戎得帝归。

诸老禅联苍玉佩，将军坐鞚紫金鞿。先生此日青霞志，一笑凌空拄杖飞。
凉州令 惜花
石洢（清代）

冷阁秋思懒。怯把清湘轻卷。疏栊侵晓透风凉，小山残馥，雨急花心颤。

惜花更拾馀花片。花插云鬟乱。拟将鸾镜初展。谁知照见愁花面。

人远愁和远。愁人辘轳常转。秋来无数好花开，红英翠带，却在潇湘畔。

非关泪眼看花倦。无那花容绽。迟郎归日春风煖，花前共把花枝撚。
九日閒居读陶诗有怀 其三
吴泳（宋代）

閒意不在远，吾庐自成趣。竹阴混午醉，菜甲疏晓露。

庭草更不除，树禽日相语。每翻架上帙，旋读辄忘去。

佳友或会心，往往谈至莫。以兹率为常，弥觉太多事。

却思对床眠，寻味所乐处。
月泉赵寺丞寿像赞
释慧开（宋代）

身为皇族，名著南宫。孔孟屋里，做模打样。释老室内，谈玄说空。

似个般伎俩，半钱不直，又说甚道理三教俱通。从前学解掀翻尽，却于无处立宗风。

天龙更为重饶舌，熨斗煎茶铫不同。
积雨喜霁
陈与义（宋代）

积雨得一晴，开窗送吾目。
叠云带余愤，远树增新绿。
天公信难料，变化杂神速。
夕霞尽意红，诘朝固难卜。
西轩一杯酒，未风将军腹。
竹林怀微风，余韵久回复。
热官岂辨此，可必思烂熟。
曳杖出门行，栖鸦息枯木。
徐惟得冲漠斋又题八绝 其七 四顾亭
胡应麟（明代）

万壑千岩照眼明，中天苍翠扑檐楹。凭栏四顾皆秋色，疑是山阴道上行。
和咏雪二首
卫宗武（宋代）

六出天施巧，时哉更可人。
后庚三日至，来复一阳新。
破白祥开腊，剪红工胜春。
羊羔金帐饱，宜富不宜贫。
九月十三日夜偶书
李复（宋代）

林叶纷纷已半凋，阴云不放眼周遭。
稍知风逐青娥动，更觉天腾北海高。
万里无心思假翼，百年多事喜持螯。
山前沙井通幽圃，待得春深弄桔槔。
天坛
陈洵直（宋代）

峰顶侵云法象寒，远游虚唱肃天官。
松吟泉漱人仙去，犹想箫声落旧坛。
句
蕲春乡人（宋代）

园客有丝难比瓮，鲛人无杼自成绡。
予前后守倅余杭凡五年夏秋之间蒸热不可过独
苏轼（宋代）

是诗忠孝王家千柱宫，东坡作吏五年中。
中和堂上东南颊，独有人间万里风。
望月婆罗门引·和李廷弼韵就庆初度
张野（元代）

井梧叶下，西风正喜洗尘颜。犹然火甑之间。谁酿一天霖雨，爽然满河关。甚忧民老子，顿觉心宽。风亭月轩。更何用、种琅＊。自有平生节操，未老投闲。群鸟声里，又惊觉、黄梁梦一番。沉醉后、处处＊山。
题至道宫云巢轩
施枢（宋代）

碧霄路底作生涯，云亦何曾定有家。
月印天池心宇净，水鸣环佩出松花。
偈十六首
释行瑛（宋代）

炼铁围山作钓钩，饵悬八万四千牛。
毗卢海内閒抛下，暇蟹鱼龙尽缩头。
成德堂
许及之（宋代）

帝谟亦言九德，父教等谓三成。兹堂不愧扁榜，公家有贤弟兄。
流夜郎闻酺不预
李白（唐代）

北阙圣人歌太康，南冠君子窜遐荒。
汉酺闻奏钧天乐，愿得风吹到夜郎。
习家池旧临官路今路改而东池半入驿吏引自桑林中往观因记所见
项安世（宋代）

步入荒林问习家，江吞古岸入平沙。枯池旧岁犹生藕，病柳新平尚著芽。

草上醉人眠未醒，桑间游女笑相遮。东风倦客生情性，伫立残阳看落花。
袷飨太庙
佚名（隋代）

猗我僖祖，德潜而弃。
庆之所基，日茂以崇。
施及后嗣，天命有融。
庙歌载之，播于无穷。
月季花翠雀
申时行（明代）

奇葩竞吐汉宫春，日日含香送紫宸。千叶能随蓂荚荗，四时常应桂轮新。

乍疑胜里金花巧，却讶枝间翠凤驯。愿以长春歌圣寿，还将解网颂皇仁。
泊舟临平二首
杨万里（宋代）

前窗向市下却帘，後窗临水开却门。
岸头杨柳报春动，溪底云天随浪翻。
隔溪数间黄草屋，绕屋千竿翠琼竹。
三老鸣钲檥柂楼，今宵又向临平宿。
吾兄文夫宦游天台余将官於江左不胜感离之情
王淹（宋代）

先人昔营菟，嵩少买别墅。
后生久逸乐，稍识田家苦。
平生十具牛。独立方寸土。
至今龙门滩，犹梦秋夜雨。
子清弟冒暑见过
李洪（宋代）

瓢饮今希陋巷颜，忽闻佳客款柴关。
风生荷芰青苹末，诗寄烟柴叠翠间。
伏枥常怀千里志，在原相望几人閒。
新篘红友明朝熟，肯放扁舟取次还。
十一月九日夜梦与人论神仙道术因作一诗八句
苏轼（宋代）

析尘妙质本来空，（梦中于此句若了然有所得者。
）更积微阳一线功。
照夜一灯长耿耿，闭门千息自濛濛。
养成丹灶无烟火，点尽人间有晕铜。
寄语山神停伎俩，不闻不见我何穷。
为高安何思恭题方壶所画山水
刘永之（明代）

古象山中白昼閒，紫烟楼观凤笙寒。试分玉井三秋露，戏写方壶九叠山。

老树模糊常带雨，茅茨潇洒镇临湍。知君隐处浑如此，持向荷峰锦水看。
丹霞见灵照女图赞
释智愚（宋代）

冤有头，债有主。
天然欲访庞翁，恰好撞著此女。
揣尽家私。瓜甜蒂苦。
因芘上下不知同，牛奶郎忙涂赤土。
尝青梅
葛天民（宋代）

疏影横斜处，匆匆入自看。
绿阴遮得暗，青子结来酸。
因病全疏酒，如痴犹凭栏。
杨花无藉在，风急正漫漫。
送僧归洞庭
顾非熊（唐代）

江山万万重，归去指何峰。未入连云寺，先斋越浪钟。

岛香回栈柏，秋荫出庵松。若救吴人病，须降震泽龙。
送贾谟赴共城营田
姚合（唐代）

上国羞长选，戎装贵所从。山田依法种，兵食及时供。

水气诗书软，岚烟笔砚浓。几时无事扰，相见得从容。
归国遥（暮春遣兴）
刘辰翁（宋代）

初雨歇。照水绿腰裙带热。杨花不做人情雪。风流欲过前村蝶。羞成别。回头却恨春三月。
又读陶靖节诗即次前韵效其体 其一
薛季宣（宋代）

浊酒自倾尽，陶然忘古今。横琴寄逸响，聊以写我心。

矫矫两白鹄，盘旋下曾林。此情谁与传，无弦有遗音。
鹧鸪天 刘岷川母寿词
杨慎（明代）

王母西来青鸟迎。瑶池翠水浅还清。何如萱草庭前茂，又见猗兰砌下生。

罗甸国，锦官城。望云就日两关情。锦江化作长春酒，笑对东风北斗倾。
英宗皇帝挽词五首 其二
朱长文（宋代）

英断能承祖，慈襟善继仁。诗书教宗室，体貌待元臣。

损己迟徽册，恭天彻步茵。昔年平水患，尽力在斯民。
和何耕道别字韵诗
郭印（宋代）

失身落宦网，十载溪山别。
麋鹿念故栖，举目但愁绝。
偶来招提游，幽亭坐深樾。
美人抗高论，亹亹非涉猎。
忽焉到佳处，目击了无说。
世患苦磨人，吾肱已三折。
从兹数访君，临流弄明月。
从板桥买舟上青阳
戴炳（宋代）

卸马板桥西，扁舟逆上溪。水锼岩骨断，烟截树头齐。

野鸭惊人起，村鸡上树啼。老农头雪白，犹自把锄犁。
七夕陈忠甫见过夜话 其一
潘光统（明代）

天涯惊巧夕，乡国兴情增。旅食同僧饭，翻经借佛灯。

高梧初索莫，西岭转崚嶒。羞涩囊空尽，何堪在五陵。
题无本上人小斋
郑谷（唐代）

寒寺唯应我访师，人稀境静雪销迟。

竹西落照侵窗好，堪惜归时落照时。
古鉴
鲍溶（唐代）

古鉴含灵气象和，蛟龙盘鼻护金波。隐山道士未曾识，

负局先金不敢磨。曾向春窗分绰约，误回秋水照蹉跎。

世间纵有应难比，十斛明珠酬未多。
欲往湖州，见孙莘老，别公辅、希元、彦远、
苏轼（宋代）

秋来欲见紫髯翁，待得梅花细萼红。
记取上元灯火夜，道人犹在水晶宫。
倡女词
张籍（唐代）

轻鬓丛梳阔扫眉，为嫌风日下楼稀。

画罗金缕难相称，故著寻常淡薄衣。
题马远虚亭渔篴图
柯九思（元代）

五月江南雨乍晴，看山如在画中行。隔溪帘幕初飞燕，灌木池塘独听莺。

暑向昨宵风雨尽，诗从今日簟纹成。昼长睡起无何事，蓦送沧浪渔笛声。
冬寒
胡致隆（宋代）

倚天松骨冷，背日海云高。淮上人垂櫜，阁中客赠袍。
晓至巴河口迎子由
苏轼（宋代）

去年御史府，举动触四壁。
幽幽百尺井，仰天无一席。
隔墙闻歌呼，自恨计之失。
留诗不忍写，苦泪渍纸笔。
余生复何幸，乐事有今日。
江流镜面净，烟雨轻幂幂。
孤舟如凫鷖，点破千顷碧。
闻君在磁湖，欲见隔咫尺。
朝来好风色，旗脚西北掷。
行当中流见，笑眼清光溢。
此邦疑可老，修竹带泉石。
欲买柯氏林，兹谋待君必。
次韵夔府王待制寄示巫山图
喻良能（宋代）

碧嶂嶙峋夔子国，白云缥缈昭君乡。
平生不识巫山面，今日巫山到眼傍。
和唐林夫游家园
孔平仲（宋代）

荒园忽报枉高旌，旋设屏帷当小亭。重复江山天外远，回还松竹坐中青。

劝斟美酒罍频耻，看跋名书墨尚馨。莫笑区区身未退，待公鹏击我鸿冥。
二诗寄德粲并简内观诸友
朱槔（宋代）

九渊亭上二三子，见说年来事事新。
隔水不容招手唤，曲窗已有画眉人。
酴醾香好急携酒，鶗鴂声繁催送春。
笑我江南未归客，飘然天地一闲身。
红罗亭
李龙高（宋代）

红云绛雪镂繁华，侍宴流连彻暮鸦。
车马不来歌吹断，春风一半属谁家。
五指山
吴秉机（明代）

峻嶒海外起中洲，御命南来亦壮游。云雾拨开星斗见，山河砥壮玉华流。

羊公岘首今琼岛，马伏铜标古帝州。屈指彽徊谈远略，搀枪计日净边愁。
花犯　 秋夜
刘基（明代）

夜何其，星移漏转，凉蟾照无睡。宝筝弦断，金雁与青釭，相对憔宝。

塞鸿过尽人千里。馀香怨绣被。但满眼、碧云红树，阑干空自倚。

阶前暗蛩最殷勤，悽悽似向我、说他情意。莎露冷，相将到、晓霜开蕊。

惟应有、素娥未老，曾几见、桑田成海水。任浪语、愁来堪遣，君看明镜里。
今岁官茶极妙而难为赏音者戏作两诗用前韵
黄庭坚（宋代）

乳花翻椀正眉开，时苦渴羌冲热来。
知味者谁心已许，维摩虽默语如雷。
梅花
宋之绳（清代）

一年蜡屐几回看，等到花开惜到残。漠漠冻云连近远，荒荒野月照清寒。

于人疏落如无意，写尔高空正自难。记得遥山旧茅屋，破扉朽几一枝安。
扶风昼届离京浸远
王勃（唐代）

帝里金茎去，扶风石柱来。山川殊未已，行路方悠哉。
送郴县吴主簿
李覯（宋代）

数十年来预荐书，当时文行耸群儒。
青衫近始沾王泽，白道从群入宦途。
四壁生涯虽寂寞，一官趋进转崎岖。
楚南若是江山好，闲日犹应味道腴。
南行途中作
吴询（清代）

恰恰黄鹂鸣远村，凄凄客子暗消魂。梨花细雨小寒食，杨柳春消孤店门。

不尽长江浮旅梦，无情芳草送王孙。明当匹马摇鞭去，回首天涯是故园。
阙门书所见
孙蕡（明代）

隐隐旌旗飐落晖，方山遥望锦城围。
平芜一带香尘合，知是诸王射猎归。
仲冬诏追造朝供尚书郎职舟行阻风青泥三首
杨万里（宋代）

破篱外面即江流，枯树梢头总客愁。
隔水远山浓复淡，殷勤点缀一川秋。
王龟龄挽词
杨万里（宋代）

佛以偏师胜，天能一手回。
横空立万仞，不为作三魁。
道大身无著，人亡世却哀。
溪梅那解事，寂寞为谁开？
寄愚卿二首 其二
赵蕃（宋代）

马甘荐秣自投鞿，巧弹何曾射倦飞。风急正看蛛去网，雨酣还见蚁争围。
雁从何处来
徐积（宋代）

雁从何处来，正望东南飞。毛閒认白露，肚下看残晖。

浮云共烟水，日夜为所依。衡阳是故山，但恐故人稀。
闻雁二首 其一
金朝觐（清代）

犹怯馀寒在，春阴淡欲晴。东风吹入律，云外两三声。
和庐山上人竹轩
苏轼（宋代）

洞外复空中，千千万万同。
劳师向竹颂，清是阿谁风。
吴令人挽词二首 其二
孙觌（宋代）

沄沄水东注，冉冉日西颓。侧手留难住，挥戈挽莫回。

镜分天上月，剑逸地中雷。寂历空床夜，悲虫亦造哀。
喜雨
宋祁（宋代）

阴霞袭晓混层晖，雨势连天泱泱垂。
泼火正投寒食日，催耕并及杏花时。
波生客浦扬舲远，润逼宵挝作掺迟。
把酒命宾聊一笑，吾农喜罢及吾私。
冬夜读书有感
陆游（宋代）

落叶残芜又一冬，老人光景易匆匆。
不论病惰耕桑业，但恨贫分学问功。
马昔腾骧离冀北，鹤今憔悴返辽东。
六经未与秦灰冷，尚付余年断简中。
游韩魏王书堂
薛季宣（宋代）

兰生深谷中，香不为人采。明珠含蚌胎，融曜镇长在。

袭来馨满衣，磨琢未曾璀。君子行之常，出处安有改。

韩王开此居，山立中𡾋嵬。窈窕二游女，易岁昏有待。

柳下学东门，百世人不逮。乃心毋自欺，匪转焉可怠。

用之建邦国，所宜烹大鼐。我来追后尘，六逸先驽骀。

美人意桃李，德谊见芳茝。瞠若眩吾明，五色腾日彩。
遗僧楮衾
徐集孙（宋代）

练从秋水桂华乡，雅称分供衲子床。一段温和云共软，十分明洁月争光。

吟魂有梦圆春草，禅骨无因怯晓霜。金帐绣衾皆业境，此中清趣最深长。
如梦令 蔷薇
申蕙（清代）

日映红蒸香雾。满架芳姿娇护。荏苒却柔枝，蝶舞空沾新露。

新露。新露，绰约更怜春暮。
瑞光歌为谷电非作
释今无（明代）

君不见梧台燕石笑周人，黄金错买凤凰群。世间局蹐那可道，悬黎绿结谁相亲。

太颠宝贝隋侯珠，十车鱼目混有馀。六龙驭日日西入，海风吹沙天地黑。

湛卢出匣光不割，至今抱璞楚人泣。却秦蹈海宁非痴，击晋守阍更谁识。

金谷可怜几斛珠，当时又错换颜色。丈夫意气在四海，黑头不遂白头改。

手中有米难排山，云里无梯凤不还。猛虎乍甘卑作鼠，鲋鱼意在升斗间。

抽来双铗老龙声，万里随风破渺溟。楼船将军空重士，玉帐但闻啜紫琼。

龙蛇自古出大泽，一长不吐羞为客。琅玕作饭不能餐，典却鹔鹴竟何益。

舳舻去岁浮鳄渚，星光耿耿长天碧。南飞乌鹊飞栖时，星光却向长襟落。

抖之铿然在趾间，神姝缥缈竟难攀。回头失手愕交甫，此珠光怪非等閒。

我闻神宝遍天地，当时刳腹开昭关。又闻汲水饮异人，双璧竟产蓝田山。

为智为福各有时，飞鸠变铁终无移。去年珠海十万灯，绣幡宝网拖长霓。

金钟喧彻寒潮白，阴幽似见鬼神驰。河伯却衔此夜光，疾走韩江照君衣。

君今牢骚欲归去，黄金虽瘦功德肥。我作此歌名瑞光，梵音轧轧动南箕。
伏读秀野刘丈閒居十五咏谨次高韵率易拜呈伏乞痛加绳削是所愿望 其六 春谷
朱熹（宋代）

武夷高处是蓬莱，采得灵根手自栽。地僻芳菲镇长在，谷寒蜂蝶未全来。

红裳似欲留人醉，锦障何妨为客开。饮罢醒心何处所，远山重叠翠成堆。
帝台春·芳草碧色
李甲（宋代）

芳草碧色，萋萋遍南陌。暖絮乱红，也知人、春愁无力。忆得盈盈拾翠侣，共携赏、凤城寒食。到今来，海角逢春，天涯为客。
愁旋释。还似织。泪暗拭。又偷滴。谩伫立、倚遍危阑，尽黄昏，也只是、暮云凝碧。拚则而今已拚了，忘则怎生便忘得。又还问鳞鸿，试重寻消息。
生查子（再和舍人）
赵磻老（宋代）

斜日下平川，楼角销霞缕。摆尽浊尘缨，画栋萦非雾。

平生许子穷，今到知音处。约伴玉簪游，好梦从天付。
送严天莫入京谒选
释函是（明代）

送尔选官去，天然今不然。幞头无道俗，朝宁赖英贤。

湖水通淮直，庐峰逼汉连。匡时须努力，投老在何年。
大江东去·伯端以词见示，原韵和之
陈步墀（清代）

东皇太恝，任匆匆花落，更随流水。绝好韶光容易了，寂寞莺俦燕侣。

燕自呢喃，莺还踯躅，未忍抛侬去。恍然如梦，梦中犹记词语。

尚有前度刘郎，重提往事，说向神仙住。欲问人间何世也，却被尘缘相负。

依旧绯桃，不逢崔护，幻景无凭据。漫伤迟暮，一春同此情绪。
寄虎丘范长老
范成大（宋代）

谁云簪绂坐成禽，亦漫为官漫好音。
身已备尝生老病，心何曾住去来今。
一波不动月空照，万籁无情风自吟。
持此东归似同志，故应分我半山林。
南乡子·路入南中
欧阳炯（五代）

路入南中，桄榔叶暗蓼花红。两岸人家微雨后，收红豆，树底纤纤抬素手。
顶湖
李翔（唐代）

万仞峰头凿一湖，更谁来此用功夫。张霞鬣是星河鲤，濯火领多日御乌。

往往风波闻下界，时时花雨护仙都。碧莲洞口人偷说，知似车轮许大无？
函匮
释广闻（宋代）

脱体分明类异常，自然函盖却相当。衲僧骨董多狼藉，收拾都归一处藏。
萤苑怀古
张萱（明代）

秋风满荒原，秋月亦皓皓。不见放萤人，惟见化萤草。
水龙吟 自和前二首 其三
刘克庄（宋代）

病翁一榻萧然，不知世有欢娱事。雀罗庭院，载醪客去，催租人至。

报答秋光，要些酒量，要些诗思。奈长鲸罢吸，寒蛩息响，茶瓯外、惟贪睡。

穷巷幸无干贽。或相过、莫知谁氏。柴门草户，阙人守舍，任伊题字。

自和山歌，国风之变，离骚之裔。待从今向去，年年强健，插花高会。
谒张丞相祠
梁有誉（明代）

开元治平日，英贤恣游衍。夫君匡屯器，忧国持先见。

讵惭伊吕科，实冠东南彦。朝直承明庐，夕下金华殿。

楚臣伤江枫，汉女悲团扇。而君复何为，含情赋海燕。

玉泉一以闭，微微市朝变。欃枪亘中天，长蛇衄畿甸。

金根入蜀年，空馀泪如霰。我本慷慨士，怀古岁方晏。

野烟幂历起，祠树何葱茜。搴杜寄芳情，掇蘋羞野荐。

高芬谁复嗣，旧叶遥奔箭。唯留千载名，来哲同兴羡。
道出南浦见萧子庄十首 其五
陈渊（宋代）

五年重见各苍颜，往事纷纷醉梦间。不为投闲多暇日，岂能千里谒龟山。
缙云寻唐阳冰吏隐山赠李方伯
皇甫汸（明代）

隐吏久不作，青山名已虚。洼尊花下迹，科斗竹间书。

沉饮非妨政，耽游为惜馀。藩侯寔宗彦，旷代此悬车。
南征行（二首）
程诰（明代）

天门初日上蓬莱，彩仗迎春队队来。
驰道传呼龙仗过，百工争看打球回。
怀匡庐二首
廖孔说（明代）

九叠晴峦好掩扉，泉声处处抱斜晖。
高窗树影澄江小，远岫人踪雪寺微。
溪净饮猿连臂下，松深巢鹤掠衣飞。
荒凉石径空延伫，逋客而今归未归。¤
天净沙·为董针姑作
吕止庵（元代）

玉纤屈损春葱，远山压损眉峰。早是闲愁万种。忽听得卖花声送，绣针儿不待穿绒。
临江仙 其二
许庭（唐代）

不见隋河堤上柳，绿阴流水依依。龙舟东下疾于飞。

千条万叶，依翠染旌旗。记得当年春去也，锦帆不见西归。

故抛轻絮点人衣。如将亡国恨，说与路人知。
寄李赵二友生
贺铸（宋代）

东风掠地百草青，颠毛余几今星星。
长年婴疾断还往，无处避愁徒醉醒。
联马寻芳狭斜道，衔舟待月沧浪亭。
遥输此兴二公子，涨海未应沈一萍。
中岩文老和予游字韵见寄用韵为报
晁公溯（宋代）

我虽券内士，常思方外游。
未见夫铁脚，况逢钁头。
癯然只树老，隐此阴崖幽。
修竹不知夏，青松不知秋。
甚欲效柳子，冉溪买西丘。
又欲追白傅，香山寻石楼。
忽开化人书，书中有鸣球。
其鸣疑飞泉，清绝或可侔。
乃是寄我诗，恨我昔莫留。
观者勿疵瑕，谓以声音求。
句法传丛林，五言如汤休。
刘器之阴山七骑图
孔武仲（宋代）

北风飒飒边云黄，飞沙噎日天惨苍。
驾鹅鸣哀雁不翔，七骑正出阴山旁。
山傍阴尘岁无阳，鸟飞堕翼人立僵。
犯寒跨鞍知悍强，以此决战谁能当。
面颜虽在姓莫详，一一胡帽胡衣裳。
马蹄涩缩弓不张，但见旗旆随飞扬。
凤瓶倒酒进其王，俯仰意气骄雪霜。
横斜道路深浅冈，想见射获多麏麞。
时平不复忧犬羊，但见楼兰驰骕骦。
仍嗤苦淡无辉光，人生所乐惟故乡。
彭城妙本家世藏，托以轻缣盛锦囊。
持来舒卷临华堂，环视叹诧几发狂。
我生未省到朔方，坐令出塞意慨慷。
攘归可敌千金装，长厚不疑同舍郎。
南乡子·净尽露天机
佚名（宋代）

净尽露天机。只恐时人自执迷。颔下藏珠当猛取，休迟。道在身中更问谁。尘网急抛离。百岁年华七十稀。莫待老来铅汞少，堪悲。业报前途
单隐君行可招集来凤亭 其二
黄梦说（明代）

名园非独乐，招我酌山泉。孤凤翔丹阁，群貂集绮筵。

花阴移席上，草色遍阶前。兴洽林塘晚，山城生紫烟。
戏酬毛虞卿见和
王十朋（宋代）

杜门不愿高轩过，聊学东山谢公卧。伤时泪泣鲛人珠，挥毫写懑风雨驱。

友生笑我为狂客，齐楚未须论失得。他年功业定如何，醉中细把君诗哦。
平阳道中微雪 其一
张晋（清代）

云薄不藏日，轻阴酿雪稀。野塘初冻合，官道尚尘飞。

天意宁如此，穷檐正苦饥。何能深一尺，润渍麦苗肥。
题桃花扇乐府 其三
汪桐（清代）

水天闲话付渔樵，一局残棋一曲箫。赢得美人千古泪，年年流恨送南朝。
闻济妙高为善净攘其居兼简杨守慈湖 其二
释居简（宋代）

听鼓噇箪食，逢山办把茅。雾窗闲自挂，月槛许谁敲。

战蚁翻侯国，驱鸠入鹊巢。先生河汉辩，何以解人嘲。
驿吏送酒
陈献章（明代）

市榼通邮吏，三杯洗侍儿。十分春意思，一副酒肝脾。

江岭长看画，风花不尽诗。混然天地内，公是醉乡谁。
题将台
施宜生（金朝）

梅花摘索未全开，老倦无心上将台。
人在江南望江北，征鸿时送客愁来。
送友出宰丰城嘱觅晋雷焕得剑处
严而舒（明代）

握别分符适豫章，萧萧琴鹤伴行装。临民并可稽神物，考古应宜问职方。

铸就雌雄曾隐伏，气冲牛斗忆光芒。当年令尹何从得，莫惜双鱼寄八行。
南湖
温庭筠（唐代）

湖上微风入槛凉，翻翻菱荇满回塘。
野船著岸偎春草，水鸟带回飞夕阳。
芦叶有声疑雾雨，浪花无际似潇湘。
飘然篷艇东归客，尽日相看忆楚乡。
仲春宴王补阙城东小池
钱起（唐代）

王孙兴至幽寻好，芳草春深景气和。药院爱随流水入，

山斋喜与白云过。犹嫌巢鹤窥人远，不厌丛花对客多。

醉来倚玉无馀事，目送归鸿笑复歌。
凉州令
冯兰因（清代）

风透窗纱冷。兰釭独伴凄其影。瑶阶云翳月朦胧，今宵天气，恰瑶侬怀称。

恹煎不是伤秋病。只有痴难醒。眉儿浅淡不藏愁，解事霜娥，掩却相思镜。
寄李寄亭丈 其二
毛国翰（清代）

角里先生读道经，终年习静旧岩扃。天浮空翠水陂绿，门对寒光风嶂青。

蓬户独留求仲径，野人多识子云亭。筦山萝薜遥相忆，春雨濛濛摇洞庭。
丙辰夏明光镇旅店题壁 其一
李鸿章（清代）

四年牛马走风尘，浩劫茫茫剩此身。杯酒藉浇胸磊块，枕戈试此胆轮囷。

愁弹短铗成何事，力挽狂澜定有人。绿鬓渐凋旄节落，关河徙倚独伤神。
落梅
王之望（宋代）

香残粉暗若为情，寂寞空余瘦影横。
雨后园林无玉树，朝来庭影满琼英。
浮云冉冉当风尽，飞雪飘飘落砌轻。
广武为君聊一叹，群花从此擅名声。
过亡友墓
马戴（唐代）

忆昨送君葬，今看坟树高。寻思后期者，只是益生劳。
满江红 湖汊写望
易顺鼎（清代）

行尽蘋乡，才得见、数间渔屋。正荒滩、炊菰扫叶，饭香初熟。

青草湖船鸥避桨，黄茆野庙鸦争粥。问何人斜雨细风中，吹龙竹。

有几个，云帆逐。有几个，烟篷宿。有几个、投书吊屈，牢骚如仆。

纯是秋声鸿雁过，悄无春影鸳鸯浴。最怜他一转一重深，潇湘曲。
杂兴十首以贫坚志士节病长高人情为韵
陆游（宋代）

货财不可居，禄位不可饕，
我尔本一家，何至皋兰鏖？
小夫谋人国，纷纷日煎熬，
或谓性本恶，或谓经无褒，
误人方自此，孰如饮醇醪？
清言亦自佳，遗事非徒高。
月夜阻风，泊舟太湖石塘南头四首
杨万里（宋代）

动地颠风政打头，吴江未到且维舟。
五湖波起众山动，一片月维千里愁。
且更放迟些子睡，看他盛怒几时休。
阳侯要与诗人敌，未必诗人输一筹。
别弟缙后登青龙寺望蓝田山
王维（唐代）

陌上新离别，苍茫四郊晦。登高不见君，故山复云外。

远树蔽行人，长天隐秋塞。心悲宦游子，何处飞征盖。
书歌妓泥金带
韩熙载（五代）

风柳摇摇无定枝，阳台云雨梦中归。

他年蓬岛音尘断，留取尊前旧舞衣。
舟中赠四子诗四章 其二 谢铁卿铮贤
姚燮（清代）

谢客无模棱，太素抱真璞。尽日守一编，不畏两眸眊。

隔筵闻酒香，其意辄腾踔。引杯出谐辞，自命古髡朔。

我醉谁为醒，心清事聊浊。鷕雉方媚川，高梧自鸣鸑。
当可有诗索和章次韵答之
郭印（宋代）

日斜弄孤桐，妙趣寄无弦。
暮天四垂幕，溪山当华筵。
碧玉湛新醪，招集饮中仙。
云车夜未散，短烛蟠青烟。
合坐皆豪俊，风流踵前贤。
佳客吾岂敢，追陪幸自天。
人材未易得，终夜喜不眠。
殊特见骚雅，武库森戈鋋。
未能当笔阵，敢发一矢先。
来意何以报，惭无锦段鲜。
春日寓直有怀参寥
秦观（宋代）

觚棱金爵自岧峣，藏室春深更寂寥。扪虱幽花攲露叶，岸巾高柳转风条。

文书几上须髯变，鞍马尘中岁月销。何日一筇江海上，与君徐步看生潮。
送刘晋卿
叶适（宋代）

草黄木脱何所适，使我感叹生百疾。
天骥屡为驽骀笑，良玉空百碔砆黜。
少年壮志思绝尘，只今作计常后人。
明堂巨栋吾何有，护竹养花甘隐沦。
赠别于
刘长卿（唐代）

风流一才子，经史仍满腹。心镜万象生，文锋众人服。

顷游灵台下，频弃荆山玉。蹭蹬空数年，裴回冀微禄。

朅来投笔砚，长揖谢亲族。且欲图变通，安能守拘束。

本持乡曲誉，肯料泥涂辱。谁谓命迍邅，还令计反覆。

西戎今未弭，胡骑屯山谷。坐恃龙豹韬，全轻蜂虿毒。

拂衣从此去，拥传一何速。元帅许提携，他人伫瞻瞩。

出门寡俦侣，矧乃无僮仆。黠虏时相逢，黄沙暮愁宿。

萧条远回首，万里如在目。汉境天西穷，胡山海边绿。

想闻羌笛处，泪尽关山曲。地阔鸟飞迟，风寒马毛缩。

边愁殊浩荡，离思空断续。塞上归限赊，尊前别期促。

知君志不小，一举凌鸿鹄。且愿乐从军，功名在殊俗。
走笔和张功父玉照堂十绝
杨万里（宋代）

年年春信遣人疑，赚出诗人枉觅诗。
著意探梅偏不发，月斜偶见一横枝。
渡盘龙江
张九钺（清代）

马影与人语，斜阳共一溪。鸟归滇海外，雪在五华西。

客事惟山水，幽寻有笮黎。谁能作拘检，拥卷听晨鸡。
句
梅挚（宋代）

堂有虚白闲。
春怀 其二
卫宗武（宋代）

乾坤日以辟，生意日以隘。春风一披拂，万族竞苏快。

肖翘与蠕动，靡不忻坼解。庆泽流光华，垂荣到菅蒯。

山木岂自寇，孰剪而孰拜。根干傥有遗，滋萌乃复在。

苍箓溥至仁，何类不昭泰。人为物之灵，元化忍独外。

气运何日回，岁月易征迈。
浣溪沙
仇远（元代）

薄薄梳妆细扫眉。鬟鸦双叠岭云低。对人浓笑问归期。

荀令老云香已减，谢娘别后梦应迷。一番心事只春知。
普庵歌
释印肃（宋代）

祇个普庵纯宝贝，妙慧庄严真畅快。无门为户到人稀，万里神光圆顶盖。

非相身，无不在，体露堂堂声色外。世间梦幻曷能随，超出世间那肯爱。

绝意识，无眼界，净名卧疾瞿昙解。指权就实度众生，勿谓古贤来捏怪。

悟普庵，本无坏，空劫有穷渠自在。四生六道岂相干，物我兼忘心唯最。

无有无，内非内，海印发光谁敢对。森罗万象普庵收，绝待灵明全体会。

忘能所，勿知解，瓦砾真金谁敢买。若还不是老胡来，觌面难逢轮劫肯。

雪齐腰，求教诲，得旨忘言转不退。百鍊金刚无孔锤，要断龟毛兔角罪。

如意珠，我今解，刹刹尘尘铺障昧。一毫端量大千辉，烁破无明生死袋。
夏夜宿江驿
姚合（唐代）

竹屋临江岸，清宵兴自长。夜深倾北斗，叶落映横塘。

渚闹渔歌响，风和角粽香。却愁南去棹，早晚到潇湘。
邕熹
刘炳（明代）

圣人务德，蠲烦去苛。既舞干羽，载奏云和。八表雍雍，含哺而歌。

彩霁钩陈，景融羲娥。昆崙永峙，渤海不波。
偈二首
释礼（宋代）

夺不夺，纵有馀。
临岐不分袂，富贵却萧疏。
句里不曾舒慵慨，禹门先自透金鱼。
挽欧阳伯和三首 其二
毕仲游（宋代）

恸哭西原迥，晴云为我阴。山河一长剑，生死两知心。

世谱传来久，天文验自今。此名埋不得，未信九原深。
念奴娇 诸葛庙
姚卞（宋代）

小舟横楫，看云峰高拥，千重苍碧。白帝城中冠盖换，田野犹谈碧德。

三顾频烦，两朝开济，何处寻遗迹。江堆石阵，至今神拥沙碛。

追忆当年诸葛，幅巾高卧，抱图王奇策。见说庙今尚在，中有参天松柏。

据蜀英豪，吞吴遗恨，俯仰成今昔。空令豪俊，浩歌挥涕横臆。
芍药
何应龙（宋代）

金蕊丝头茜染成，五云楼映玉盘倾。
谢郎一入中书后，二十四桥空月明。
水调歌头 其一 题岳麓法华台
侯寘（宋代）

晓雾散晴渚，秋色满湘山。青鞋黄帽，忺与名士共跻攀。

窈窕深林幽谷，诘曲危亭飞观，俯首视尘寰。长啸望天末，馀响下云端。

白鹤去，荒井在，汲清寒。醒然毛骨，浮丘招我御风还。

拂拭苍崖苔藓，一写胸中豪气，渺渺洞庭宽。山鬼善呵护，千载照层峦。
送天台陈审中
陆文圭（元代）

陈为台望族，不数谢与钱。此以科甲贵，彼以婚姻连。

吾犹及乃祖，执鞭慕先贤。乱后识严君，握手吾同年。

事功竟落落，世虑日日煎。衣冠一不振，抱恨埋重泉。

君如丹凤雏，五采何翩翩。久客沧江上，穷秋思浩然。

文运今再明，六甲一周天。老我终白屋，看子收青毡。

浙水东西流，北风送南船。赤城几日到，雁影夕阳边。
寄懿士侄时馆罗浮之梅花村此余时在海南诗也
何绛（明代）

远游殊未返，閒坐向秋山。得汝罗浮信，开余岛屿颜。

明珰摇酒市，绿醑酌花间。莫恋佳人意，经宵尚不还。
题钓台障子
李频（唐代）

君家尽是我家山，严子前台枕古湾。

却把钓竿终不可，几时入海得鱼还。
寄天津范自牧观察 其一
嵇曾筠（清代）

怅望津门雁不归，尺书迢递雪霏微。每怀甘旨尘生釜，岂为行吟带减围。

天地有情人落寞，云霄无路梦依稀。山公应念遗孤幼，寄与愁心问绣衣。
浔阳观水
李群玉（唐代）

朝宗汉水接阳台，唅呀填坑吼作雷。莫见九江平稳去，

还从三峡嶮巇来，南经梦泽宽浮日，西出岷山劣泛杯。

直至沧溟涵贮尽，深沉不动浸昭回。
拜罗氏百岁母之明日主人举酒客张千载心赋诗
文天祥（宋代）

翠微三岛近，画阁五云横。
春水鸥声滑，夕阳鸦背明。
尊前持一笑，花下卧馀酲。
曾见瑶池母，不为虚此生。
偈颂一百零二首
释绍昙（宋代）

不可以智知，金刚手把八棱槌。
不可以识识，镇州出个大萝蔔。
不可以语言造，山禽聚集啼清晓。
不可以寂默通，赤眼乌龟吞大虫。
和翁灵舒冬日书事三首
徐照（宋代）

十日南山雪，今朝又北风。
烧冲崖石断，梅映野常空。
难语伤时事，无成愧野翁。
一生吟思味，独喜与君同。
偈颂一百零二首
释绍昙（宋代）

出匣神锋莹鸊鹈，将军珍袭已多时。
相承不是屠龙手，只作三文补履锥。
题章仰苏同年塞上吟次张少泉世叔韵
曹家达（清代）

昔年北市买长鞭，莽莽风沙病马骞。故国邱墟沦瀚海，几人冠马上淩烟。

荒城笳鼓辽阳戍，寒草牛羊敕勒川。闻道东邻据瓯脱，正需雄略试筹边。
唐多令·零露下长洲
刘辰翁（宋代）

零露下长洲。云翻海倒流。素娥深、不到西楼。忽觉断潮归去也，饮不尽、一轮秋。城外土馒头。人能饮恨不。古人不见使吾愁，莫有横江孤鹤过，来伴我、醉中游。
寄陈充道
黄裳（宋代）

性才圆了便相逢，对面还如一镜中。共取醉时聊遣兴，两忘言处却归空。

纷纷绿发何妨白，扰扰黄尘谩自红。松竹满林先我去，笑谈谁起坐间风。
偈一百二十首 其九十五
释怀深（宋代）

十年持钓在江湖，蒻笠蓑衣只自如。忽尔竿头浮子动，等闲钓得一头鱼。
偶题
徐瑞（宋代）

曾驻金华傲紫烟，偶来此地了尘缘。春风白石冈头路，虚老松花过一年。
雨中忆夫
晁采（唐代）

窗前细雨日啾啾，妾在闺中独自愁。

何事玉郎久离别，忘忧总对岂忘忧。

春风送雨过窗东，忽忆良人在客中。

安得妾身今似雨，也随风去与郎同。
禅人并化主写真求赞
释正觉（宋代）

默默亡言，灵灵见根。
鼓挝涂毒，香烧返魂。
物物无心影受镜，尘尘出碍声逾垣。
和乐天洛下醉吟，寄太原令狐相公，兼见怀长句
刘禹锡（唐代）

旧相临戎非称意，词人作尹本多情。从容自使边尘静，

谈笑不闻桴鼓声。章句新添塞下曲，风流旧占洛阳城。

昨来亦有吴趋咏，惟寄东都与北京。
平原君
刘摰（宋代）

徒称馆舍三千客，岂救长平百万军。焉在平原多得士，功名翻属信陵君。
送胡卜子南归
陈大章（清代）

春光叫彻栗留音，赠别何堪折柳吟。空说高台收骏骨，只应敝帚享千金。

五更风雨穷交泪，驿路莺花故国心。白雉冈头荒圃在，未妨述作老云林。
山中得玉藻侄捷报
张嗣纲（明代）

紫泥封到小茅庐，报到吾家千里驹。姓字叨蒙标虎榜，勋名应拟达云衢。

九秋丹桂风飘细，三月桃花浪涌高。我亦教孙云路去，他年得接景踪无。
小江
陆游（宋代）

细霭斜阳一片秋，数家茅屋小江头。
橹声远入菰芦夹，鸟阵斜飞兰杜洲。
暂佳便成闲啸咏，欲归更复小迟留。
老翁脚力犹能健，明日重来倚寺楼。
莞香答和曹秋岳方伯
张穆（明代）

海人种奇树，春远未知年。马齿方如贝，龙涎不重烟。

丛根结瘴雾，积气含霜天。自是山中味，何来玉案前。
透碧岩
陈岩（宋代）

空洞玲珑万石攒，中间逗入翠光寒。
人来坐对山无语，表里虚明不碍观。
军中杂歌
陆游（宋代）

三月未春冰塞川，冬月苦寒雪闇天。
紫髯将军晓射虎，吓杀胡儿箭似椽。
浣溪纱 其一 南濠舟次望月
陈去病（清代）

侧侧轻寒剪剪愁。殢人天气又中秋。扣舷惆怅月当头。

一缕幽情如篆绕，两行清泪似泉流。伊人何处认扁舟。
戏题夜合树
释智圆（宋代）

明开暗合似知时，用舍行藏诫在兹。
绿叶红葩古墙畔，风光羞杀石楠枝。
清苑怀古
石宝（明代）

河岳千年帝宅开，昔人功业几摧隤。风生易水荆卿去，台筑黄金乐毅来。

鸦带夕阳多闪烁，树酣秋色正崔嵬。昭王祠下经过少，为读碑文细拂苔。
可笑口号 其五
文同（宋代）

可笑为官太徼幸，养愚藏拙在深山。君看处置繁难者，日夜经营心不闲。
四和
刘克庄（宋代）

谁谓斯文无定价，独怜之子坐虚名。
主司头与笔俱点，宰物心如秤样平。
骏马却还国西域，病鸱堕落屋东坑。
老夫谢绝人间事，亦为诸贤喜且惊。
和庾肩吾入道馆诗
周弘正（南北朝）

石桥有旧路，灵室俨众仙。菊潭溜馀水，丹灶起残烟。

桃花经作实，海水屡成田。逆愁归旧里，追问斧柯年。
游麻姑山九首 其六 碧莲池
曾巩（宋代）

神仙恍惚不可明，空有池莲变红碧。清香冷落秋风前，似被麻姑妒颜色。
送萧大庆之官始兴 其一
杨士奇（明代）

始兴庾岭南边邑，博士之官喜过家。广海年来多驿使，缄书频遣慰京华。
燕
滕白（唐代）

短羽新来别海阳，真珠高卷语雕梁。
佳人未必全听尔，正把金针绣凤凰。
兴济崇真宫
劳之辨（清代）

故宫创建出椒房，当日金张久北邙。过客停桡休怅望，十三陵树总苍凉。
庆元二年皇后册宝十三首 其三
郊庙朝会歌辞（宋代）

金晶丽辉，璧叶含春。赞夏之翼，绎虞之嫔。乐序韶亮，礼文藻新。

辟公相成，物采彬彬。
华阳吟三十首
白玉蟾（宋代）

元神夜夜宿丹田，云满黄庭月满天。
两个鸳鸯浮绿水，水心一朵紫金莲。
池上
赵师秀（宋代）

朝来行药向秋池，池上秋深病不知。
一树木犀供夜雨，清香移在菊花枝。
偈颂十一首 其五
释了演（宋代）

今朝四月初一，即辰孟夏渐热。伏惟大众增休，各各眼横鼻直。

若谓世谛流通，燋盘重添艾灸。若作佛法商量，瞎汉扶篱摸壁。

还相委悉么，只为分明极。
六丑 春闺，用梦窗韵
樊增祥（清代）

又东风度柳，绮阁暖、花铃惊掣。玉凫半温，金麸明又灭。

养艳时节。窣地流苏影，海棠犹睡，莫绣帷轻揭。娇莺惊梦春衾热，慢拢鬟丝，徐揉眼缬。

红房早弥鸳阙。笑江梅孤另，玉骨寒彻。

香阶雨歇，玩新蒲似发。莫学将离草，长送别。瑶函托与啼鴂，媵一钩琴爪，半弓莲袜。

红窗外、花阴清绝。空自惜、录曲阑干，独倚不如圆月。

黄昏近、风弄梨雪。甚玉釭、故恼春人意，双花暗结。
浣溪沙
韩淲（宋代）

鸦矫荒寒燕复低。门前长草与人齐。长桥南畔小桥西。

安得有诗同尔句，可教无酒泛其杯。想思常苦易离携。
念奴娇
杨炎正（宋代）

杏花杨柳，对东风染尽、一年春色。弹压烟光三万顷，谁识清都色伯。夜泛银潢，手移星纬，飞堕从天阙。御风乘兴，偶然身到乡国。

二年人乐升平，舞台歌榭，处处红牙拍。寿酒千觞斟不尽，一醉何妨今夕。更约明年，凤皇池上，去作称觞客。梅花折得，赠君调鼎消息。
再和贺及甫领西清先生荐牍
程公许（宋代）

荐函引重一何频，画饼充饥恐误人。
公道晚遭诸葛相，且烦舆致倚经纶。
禅人请赞
释惟一（宋代）

赤土画簸箕，冬瓜作碓嘴。
舂碎铁蒺藜，簸出长粳米。
不须淘汰，不须炊饱，
尽世人人不知。
荔枝行寄王善父
吴莱（元代）

炎云六月光陆离，人在闽南餐荔枝。荔枝日餐三百颗，红绿亚林欺众果。

绛罗系树蜡封蒂，尚食擎盘献青琐。涪州岁贡与此同，意昔移根来汉宫。

天生尤物不用世，沾洒蜑雨吹蛮风。蛮风蜑雨振林薮，西域蒲萄秋压酒。

劝君莫近杨太真，传说骊山尘污人。
别梅二首 其一
方一夔（宋代）

葛仙溪上一株梅，我到家时花正开。后夜月明风露冷，横枝休遣上窗来。
采薇图
蔡必荐（宋代）

西山有薇，美人不移。
西山无薇，美人不归。
采薇采薇，山是人非。
薇满西山，不生夷齐。
城东杂诗 其二
岳赓廷（清代）

村际逢人少，喧声逐海涯。鱼从沙尾晒，饭向岛头炊。

螺蚌乘潮拾，儿童没水嬉。莫言生计薄，住久亦恬熙。
中秋
赵希桐（宋代）

白露溥空万叶飞，生香深在桂花枝。
一千里月正圆夜，九十日秋才半时。
湓浦风流元亮兴，鄜州牢落少陵诗。
不妨吟尽蟾蜍影，此别分明隔岁期。
山庄早春连雨即事
朱千乘（唐代）

崇朝竟日雨{風衰}{風衰}，万物萌牙疑水灾。白屋世情轻席户，青山老大厌莓苔。

常时杨柳烟中绽，今岁花枝雪未开。节往始知阳气晚，和风不借后亭梅。
雨夜用谢惠连秋怀韵
王汝璧（清代）

农功亦既成，霖雨乃无患。忽忽云向阴，耿耿秋未晏。

昨宵天宇云，起视明星烂。碧汉或浮豕，梦雨先滞雁。

蟋蟀织虚堂，蟏蛸挂尘幔。音书忧喜杂，气候暄寒半。

泥涂浩纵横，期程昧筹算。没车驰不休，日驭行且慢。

策勋羡荣名，素食坦薄宦。趋事亟奔走，余情惬眺玩。

放怀当秋岑，摅志寄云翰。偶憩花木清，不涉丝竹乱。

徙倚足相羊，风雨积昏旦。时序未觉迁，云物一何焕。

晨风无近心，鸣鹳有幽叹。独有吹豳人，羔酒乐亲串。
次韵湛老菖蒲二首 其一
饶节（宋代）

溪渌渠无数，窗奁此独幽。蘋繁惟祭祀，杨柳谩风流。

根抱千年老，苗舒一寸柔。内刚还外顺，不对道人羞。
寄南昌黄次山
释德洪（宋代）

次山心地平如镜，照海照毛无少剩。刘公诃之昏雾蒙，张公磨之复清莹。

张刘皆是善知识，大黄甘草各医病。惊起荷山大字遂，𤤮珑撞钟山答应。

夜灯午梵赛心愿，望归引领如鹤颈。一朝骨祖在面前，笑不成声两目瞪。

小儿化去聊折灾，妇翁告殂适其命。但得夫妻各身健，回观阁中夜鸣磬。

欲知成佛妙法门，不与人争是捷径。
石庄秋夜有感
谢蕙（清代）

赁得荒庄屋数椽，无多家具亦萧然。亲朋总被兵戈扰，生死犹凭道路传。

寓舍自存新井灶，乡园已隔几山川。愁来无暇摊吟卷，夜仰金天月正圆。
次韵景仁饮宋温之南轩二首
苏辙（宋代）

白发迎新岁，播然国老更。
感时能细说，对酒任徐行。
画轴高分品，诗词妙入评。
疏狂先醉倒，应许恃乡情。
饮阑瓶已罄，话久仆须更。
高会良难得，危言岂易行。
归休便老计，得失任台评。
犹有青编在，它年不世情。
画夫子扇
李之仪（宋代）

烟梢云顶石藏根，溪压舆梁晓乍分。车盖定寻何处路，皇皇犹想为斯文。
独归
王安石（宋代）

锺山独归雨微冥，稻畦夹冈半黄青。
疲农心知水未足，看云倚木车不停。
悲哉作劳亦已久，暮歌如哭难为听。
而我官闲幸无事，北窗枕簟风泠泠。
於时荷花拥翠盖，细浪嬲雪千娉婷。
谁能欹眠共此乐，秋港虽浅可扬舲。
缘识 其二十一
赵炅（宋代）

大道传来意，缘穷识外因。善言论浩劫，天是法王身。
入关呈党二依草
潘淳（清代）

往事浑如梦，浮生亦有涯。不堪频记忆，且自惜年华。

梁燕分明语，山桃次第花。春光无限好，都付阿谁家。
老学庵北窗杂书
陆游（宋代）

龟常曳尾岂非乐？鹤已锻翎徒自伤。
造物今知不负汝，北窗夜雨默焚香。
反挽歌二首 其一
赵崇嶓（宋代）

生人送死人，哀哀泪如霰。生人阅寒暑，冉冉亦如电。

来去递相送，展转不可见。丘樊谨封殖，陵谷犹有变。

万古长如斯，何庸致深辩。
于飞乐
佚名（宋代）

近来清瘦，为谁为谁。
寄题无锡钱仲毅煮茗轩
谢应芳（元代）

聚蚊金谷任荤膻，煮茗留人也自贤。三百小团阳羡月，寻常新汲惠山泉。

星飞白石童敲火，烟出青林鹤上天。午梦觉来汤欲沸，松风吹响竹炉边。
送主事姜子澄任广南太守
曹义（明代）

凤池染翰早驰名，粉署为郎属老成。玉阙一朝膺荐剡，滇阳万里任专城。

青山客路双旌杳，夜月关河独棹轻。边徼从来风俗异，好勤抚字播天声。